Κανονισμός (ΕΚ) αριθ. 2428/2000 της Επιτροπής

της 31ης Οκτωβρίου 2000

σχετικά με την παρέκκλιση για την Πορτογαλία από το άρθρο 1 παράγραφος 1 και το άρθρο 20 παράγραφος 1 του κανονισμού (ΕΚ) αριθ. 2366/98 για τις λεπτομέρειες εφαρμογής του καθεστώτος ενίσχυσης στην παραγωγή ελαιολάδου για την περίοδο εμπορίας 2000/01

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 2702/1999(2), και ιδίως το άρθρο 5,

τον κανονισμό (ΕΚ) αριθ. 1638/98 του Συμβουλίου, της 20ής Ιουλίου 1998, για την τροποποίηση του κανονισμού αριθ. 136/66/ΕΟΚ περί δημιουργίας κοινής οργανώσεως αγοράς στον τομέα των λιπαρών ουσιών(3), και ιδίως το άρθρο 2 παράγραφος 4,

τον κανονισμό (ΕΟΚ) αριθ. 2261/84 του Συμβουλίου, της 17ης Ιουλίου 1984, περί θεσπίσεως των γενικών κανόνων σχετικά με την χορήγηση της ενίσχυσης στην παραγωγή ελαιολάδου και στις οργανώσεις παραγωγών(4), όπως τροποποιήθηκε τελευταία από τον κανονισμό (ΕΚ) αριθ. 1639/98(5), και ιδίως το άρθρο 19,

Εκτιμώντας τα ακόλουθα:

(1) Το άρθρο 1 του κανονισμού (ΕΚ) αριθ. 2366/98 της Επιτροπής, της 30ής Οκτωβρίου 1998, για τις λεπτομέρειες εφαρμογής του καθεστώτος ενίσχυσης στην παραγωγή ελαιόλαδου για τις περιόδους εμπορίας 1998/99 έως 2000/01(6), όπως τροποποιήθηκε τελευταία από τον κανονισμό (ΕΚ) αριθ. 1273/1999(7), προβλέπει ότι κάθε ελαιοκαλλιεργητής καταθέτει, πριν από την 1η Δεκεμβρίου κάθε περιόδου εμπορίας, μια δήλωση καλλιέργειας.

(2) Το άρθρο 20 παράγραφος 1 του ίδιου κανονισμού προβλέπει ότι οι οργανώσεις παραγωγών ή, ενδεχομένως, οι ενώσεις τους υποβάλλουν στον αρμόδιο οργανισμό του αντιστοίχου κράτους μέλους, πριν την 1η Ιανουαρίου κάθε περιόδου εμπορίας, μια δήλωση καλλιέργειας των μελών τους ή τις ενδεχόμενες τροποποιήσεις των δηλώσεων αυτών.

(3) Το Γεωγραφικό Σύστημα Πληροφοριών (SIG) θα πρέπει να είναι λειτουργικό για να καταγράφει κατευθείαν τις δηλώσεις καλλιέργειας μερικές εβδομάδες μετά την 1η Δεκεμβρίου 2000. Είναι αναγκαίο η προθεσμία υποβολής των δηλώσεων καλλιέργειας για τους ελαιοπαραγωγούς και τις οργανώσεις των παραγωγών και τις ενώσεις των για την περίοδο εμπορίας 2000/01 να καθυστερήσει, προκειμένου οι πορτογαλικές αρχές να μπορέσουν να υποβάλουν τις δηλώσεις στο SIG κατά τον ρυθμό της παρουσίασής των, προβαίνοντας άμεσα στις αναγκαίες προσαρμογές, ενδεχομένως. Είναι επομένως σκόπιμο, λαμβάνοντας υπόψη τη σημασία του SIG για τη βελτίωση των ενεργειών ελέγχου, να παραταθεί η ημερομηνία υποβολής των δηλώσεων έως τις 31 Ιανουαρίου 2001 αντί της 1ης Δεκεμβρίου 2000, όσον αφορά τις υποβολές των δηλώσεων εκ μέρους των ελαιοπαραγωγών, και τις 28 Φεβρουαρίου 2001 αντί της 1ης Ιανουαρίου 2001, όσον αφορά την υποβολή των δηλώσεων για τις οργανώσεις των παραγωγών και τις ενώσεις των, για την περίοδο εμπορίας 2000/01 στην Πορτογαλία.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 1 παράγραφος 1 του κανονισμού (ΕΚ) αριθ. 2366/98, στην Πορτογαλία, οι ελαιοκαλλιεργητές επιτρέπεται να καταθέσουν τις δηλώσεις καλλιέργειας που αντιστοιχούν στα παραγωγικά ελαιόδενδρα και στην κατάσταση των ελαιώνων που εκμεταλλεύονται την 1η Νοεμβρίου της περιόδου εμπορίας, στο πλαίσιο της οποίας έγινε η δήλωση, έως τις 31 Ιανουαρίου 2001 για την περίοδο εμπορίας 2000/01.

Άρθρο 2

Κατά παρέκκλιση από το άρθρο 20 παράγραφος 1 του κανονισμού (ΕΚ) αριθ. 2366/98, στην Πορτογαλία, επιτρέπεται στις οργανώσεις παραγωγών ή, ενδεχομένως, τις ενώσεις των να υποβάλουν τις καλλιεργητικές δηλώσεις των μελών τους ή τις ενδεχόμενες τροποποιήσεις των δηλώσεων αυτών έως τις 28 Φεβρουαρίου 2001 για την περίοδο εμπορίας 2000/01.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Οκτωβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ 172 της 30.9.1966, σ. 3025/66.

(2) ΕΕ L 327 της 21.12.1999, σ. 7.

(3) ΕΕ L 210 της 28.7.1998, σ. 32.

(4) ΕΕ L 208 της 3.8.1984, σ. 3.

(5) ΕΕ L 210 της 28.7.1998, σ. 38.

(6) ΕΕ L 293 της 31.10.1998, σ. 50.

(7) ΕΕ L 151 της 18.6.1999, σ. 12.